CELEX: 32006R1366
Language: el
Date: 2006-09-06 00:00:00
Title: Κανονισμός (ΕΚ) αριθ. 1366/2006 του Ευρωπαϊκού Κοινοβουλίου και του Συμβουλίου, της 6ης Σεπτεμβρίου 2006 , για τροποποίηση του κανονισμού (ΕΚ) αριθ. 2037/2000 ως προς το έτος βάσεως για τη διάθεση ποσοστώσεων υδροχλωροφθορανθράκων για τα κράτη μέλη που προσχώρησαν στην Ευρωπαϊκή Ένωση την 1η Μαΐου 2004

25.9.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 264/12
            
         
      ΚΑΝΟΝΙΣΜΌΣ (ΕΚ) αριθ. 1366/2006 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ
   
   της 6ης Σεπτεμβρίου 2006
   για τροποποίηση του κανονισμού (ΕΚ) αριθ. 2037/2000 ως προς το έτος βάσεως για τη διάθεση ποσοστώσεων υδροχλωροφθορανθράκων για τα κράτη μέλη που προσχώρησαν στην Ευρωπαϊκή Ένωση την 1η Μαΐου 2004
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 175 παράγραφος 1,
   την πρόταση της Επιτροπής,
   τη γνώμη της Ευρωπαϊκής Οικονομικής και Κοινωνικής Επιτροπής (1),
   Αφού ζητήθηκε η γνώμη της Επιτροπής των Περιφερειών,
   Αποφασίζοντας σύμφωνα με τη διαδικασία του άρθρου 251 της συνθήκης (2),
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 2037/2000 του Ευρωπαϊκού Κοινοβουλίου και του Συμβουλίου, της 29ης Ιουνίου 2000, για τις ουσίες που καταστρέφουν τη στιβάδα του όζοντος (3), ορίζει το 1999 ως το έτος βάσης για τη χορήγηση ποσοστώσεων υδροχλωροφθορανθράκων (HCFCs). Η αγορά HCFCs στα δέκα νέα κράτη μέλη έχει αλλάξει σημαντικά από το 1999, με την εμφάνιση νέων εταιρειών και τη μεταβολή των μεριδίων αγοράς. Ο καθορισμός του 1999 ως έτους βάσης για τη χορήγηση ποσοστώσεων HCFCs στα νέα αυτά κράτη μέλη θα είχε ως αποτέλεσμα πολλές επιχειρήσεις να μη λάβουν καθόλου ποσοστώσεις εισαγωγών. Αυτό θα μπορούσε να θεωρηθεί αυθαιρεσία και να έχει επίσης ως αποτέλεσμα την παραβίαση των αρχών της μη διάκρισης και των νόμιμων προσδοκιών.
            
         
               (2)
            
            
               Κατά γενικό κανόνα, οι ποσοστώσεις θα πρέπει να βασίζονται στα πλέον πρόσφατα και αντιπροσωπευτικά διαθέσιμα αριθμητικά στοιχεία, ούτως ώστε να εξασφαλισθεί ότι δεν θα αποκλεισθούν ορισμένες εισαγωγικές επιχειρήσεις των νέων κρατών μελών. Ως εκ τούτου, είναι σκόπιμο να επιλεγούν τα έτη για τα οποία υπάρχουν τα πλέον πρόσφατα δεδομένα. Κατά συνέπεια, για να αντανακλάται καλύτερα η πραγματική εμπορική κατάσταση στην αγορά HCFCs των δέκα νέων κρατών μελών, θα πρέπει να χρησιμοποιηθεί ως βάση για τις επιχειρήσεις από τα εν λόγω κράτη μέλη το μέσο μερίδιο αγοράς για τα έτη 2002 και 2003.
            
         
               (3)
            
            
               Ως εκ τούτου, ο κανονισμός (ΕΚ) αριθ. 2037/2000 θα πρέπει να τροποποιηθεί αναλόγως,
            
         ΕΞΕΔΩΣAN ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Στο άρθρο 4 παράγραφος 3 σημείο i) του κανονισμού (ΕΚ) αριθ. 2037/2000 προστίθεται το ακόλουθο στοιχείο:
   
               «θ)
            
            
               κατά παρέκκλιση από το στοιχείο η), κάθε παραγωγός και εισαγωγέας στην Τσεχική Δημοκρατία, την Εσθονία, την Κύπρο, την Λεττονία, τη Λιθουανία, την Ουγγαρία, τη Μάλτα, την Πολωνία, τη Σλοβενία και τη Σλοβακία, εξασφαλίζει ότι τα υπολογιζόμενα επίπεδα υδροχλωροφθορανθράκων που διαθέτει στην αγορά ή χρησιμοποιεί για ίδιο λογαριασμό δεν υπερβαίνουν, εκφραζόμενα ως εκατοστιαία ποσοστά των υπολογιζόμενων επιπέδων που ορίζονται στα στοιχεία β), δ), ε) και στ), τον μέσον όρο του ποσοστιαίου μεριδίου της αγοράς που του αναλογούσε το 2002 και το 2003.»
            
         .
   Άρθρο 2
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
   Εφαρμόζεται από 1ης Ιανουαρίου 2007.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Στρασβούργο, 6 Σεπτεμβρίου 2006.
      
         
            Για το Ευρωπαϊκό Κοινοβούλιο
         
         
            Ο Πρόεδρος
         
         J. BORRELL FONTELLES
         
      
      
         
            Για το Συμβούλιο
         
         
            Η Πρόεδρος
         
         P. LEHTOMÄKI
         
      
   
   
      (1)  ΕΕ C 110 της 9.5.2006, σ. 33.
   
      (2)  Γνώμη του Ευρωπαϊκού Κοινοβουλίου της 27ης Απριλίου 2006 (δεν έχει ακόμη δημοσιευθεί στην Επίσημη Εφημερίδα) και απόφαση του Συμβουλίου της 27ης Ιουνίου 2006.
   
      (3)  ΕΕ L 244 της 29.9.2000, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 29/2006 (ΕΕ L 6 της 11.1.2006, σ. 27).